รัฐบาลไทย-ข่าวทำเนียบรัฐบาล-กระทรวงดิจิทัลฯ ระดมพลังหน่วยงานในสังกัด จัดกิจกรรม “วันเด็กแห่งชาติ” รับคำขวัญนายกฯ “รู้คิด รู้เท่าทัน สร้างสรรค์เทคโนโลยี”
วันพุธที่ 10 มกราคม 2561
กระทรวงดิจิทัลฯ ระดมพลังหน่วยงานในสังกัด จัดกิจกรรม “วันเด็กแห่งชาติ” รับคําขวัญนายกฯ “รู้คิด รู้เท่าทัน สร้างสรรค์เทคโนโลยี”
กระทรวงดิจิทัลฯ
กระทรวงดิจิทัลฯ ร่วมมือกับหน่วยงานในสังกัดฯ จัดกิจกรรม “วันเด็กแห่งชาติ” ประจําปี 2561 ณ ตึกสันติไมตรี ทําเนียบรัฐบาล และศูนย์ราชการ แจ้งวัฒนะ เน้นกิจกรรมด้านดิจิทัล ขานรับคําขวัญ “รู้คิด รู้เท่าทัน สร้างสรรค์เทคโนโลยี” ของนายกรัฐมนตรี โดย บมจ.ทีโอที จัดกิจกรรมสําหรับเด็กเล็กอย่างระบายสี บิดลูกโป่ง และเคลือบฟลูออไรด์ บมจ.กสท โทรคมนาคม จัดกิจกรรม ” CAT esports : เพราะนี่ไม่ใช่แค่เกม แต่มันคืออนาคต” บจ.ไปรษณีย์ไทย นําเกมต่างๆ ในรูปแบบทัชสกรีนให้เด็กได้สัมผัสโลกยุคใหม่ ETDA จัดกิจกรรมสันทนาการให้ความรู้ด้าน Cybersecurity ส่วน DEPA ขนเทคโนโลยีดิจิทัลล้ําสมัยให้เยาวชนได้เห็นโลกอนาคต สําหรับที่ศูนย์ราชการฯ อาคารรัฐประศาสนภักดี ถนนแจ้งวัฒนะ สํานักงานปลัดกระทรวงดิจิทัลฯ ร่วมกับ สดช. สสช. และ DEPA จัดกิจกรรมสอนเขียนโค้ดโปรแกรมสําหรับเด็ก พร้อมกิจกรรมแจกของรางวัลต่างๆ ให้เด็กและเยาวชนได้ร่วมสนุกตลอดทั้งวันด้วยเช่นกัน
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) เปิดเผยว่า เนื่องในโอกาสวันเด็กแห่งชาติ ประจําปี 2561 และด้วยการพัฒนาของเทคโนโลยีทําให้เรื่องของดิจิทัลเข้ามามีส่วนสําคัญในการดํารงชีวิต การปลูกฝังให้เยาวชนเข้าถึงและมีความเข้าใจในการใช้เทคโนโลยีดิจิทัลอย่างสร้างสรรค์ ตามคําขวัญวันเด็กประจําปี 2561 ของ พล.อ.ประยุทธ์ จันทร์โอชา นายกรัฐมนตรี ความว่า “รู้คิด รู้เท่าทัน สร้างสรรค์เทคโนโลยี” ซึ่งเป็นเรื่องที่ทุกภาคส่วน โดยเฉพาะกระทรวงดิจิทัลฯ ในฐานะหน่วยงานหลักในการส่งเสริมการใช้เทคโนโลยีดิจิทัล ได้ตระหนักถึงความสําคัญในเรื่องดังกล่าว จึงได้ร่วมมือกับหน่วยงานในสังกัดกระทรวงฯ จัดกิจกรรมวันเด็ก ในวันเสาร์ที่ 13 มกราคม นี้ ตามสถานที่ต่างๆ ทั้งที่ตึกสันติไมตรี หลังใน ทําเนียบรัฐบาล ซึ่งถือเป็นสถานที่สําคัญในการจัดงานวันเด็กแห่งชาติของทุกปี รวมถึงที่อาคารรัฐประศาสนภักดี (อาคารบี) ศูนย์ราชการเฉลิมพระเกียรติ 80 พรรษา 5 ธันวาคม 2550 ถนนแจ้งวัฒนะ กรุงเทพฯ ซึ่งกิจกรรมต่างๆ ที่จัดขึ้น จะเป็นประโยชน์ต่อเยาวชนและส่งเสริมการสร้างอนาคตของชาติด้วยเทคโนโลยีดิจิทัล
สําหรับกิจกรรมวันเด็กประจําปี 2561 ของหน่วยงานในสังกัดกระทรวงดิจิทัลฯ ที่ตึกสันติไมตรี หลังในทําเนียบรัฐบาล ประกอบด้วย กิจกรรมแจกของขวัญ กิจกรรมระบายสี กิจกรรมบิดลูกโป่ง กิจกรรมการแพทย์ และกิจกรรมเคลือบฟลูออไรด์ให้กับเยาวชนที่มาร่วมงานของบริษัท ทีโอที จํากัด (มหาชน) ด้านบริษัท กสท โทรคมนาคม จํากัด (มหาชน) หรือ CAT ได้จัดกิจกรรม CAT esports ภายใต้แนวคิด “เพราะนี่ไม่ใช่แค่เกม แต่มันคืออนาคต” ส่งเสริมให้เด็กและเยาวชนไทยได้เรียนรู้การเล่นเกมในรูปแบบ esports โดยมีนักกีฬา esports ที่ประสบความสําเร็จแล้วมาให้คําแนะนําวิธีการเล่นเกมที่ถูกต้อง มีทิศทางที่สามารถพัฒนาไปสู่เกมการแข่งขัน อาทิ เกม FIFA 18 ซึ่งเป็นเกมแนวกีฬาฟุตบอลมาให้น้องๆ ทดลองเล่น และการเล่นเกมผ่านเครื่องคอมพิวเตอร์ มี 2 รูปแบบกิจกรรม คือ esport Training by CAT อบรมการเล่นเกมอย่างถูกวิธีและมีทิศทาง กับ CAT Test FIFA 18 Champions แข่งชิงแชมป์ ชิงรางวัล
ส่วนบริษัท ไปรษณีย์ไทย จํากัด ได้จัดกิจกรรมเล่นเกมผ่านหน้าจอ LED ทัชสกรีนสมัยใหม่ในยุคดิจิทัล เช่น เกมจับผิดภาพ เกมจับคู่ และเกมต่อจิ๊กซอร์ภาพแสตมป์น่ารู้ นอกจากนั้นยังมีเกมที่ใช้อุปกรณ์ของไปรษณีย์มาร่วมสนุก ได้แก่ เกมไปรษณีย์มหาสนุก เกมรับฝากสายฟ้า ลูกโป่งบิน ส่งต่อถุงมหัศจรรย์ กล่องวิเศษ โดยเยาวชนที่มาร่วมงาน ยังจะได้รับเครื่องดื่มฟรี พร้อมมีการจําหน่ายสินค้าของไปรษณีย์ เช่น แสตมป์ สิ่งสะสม ของที่ระลึก เป็นต้น ด้านสํานักงานพัฒนาธุรกรรมทางอิเล็กทรอนิกส์ (องค์การมหาชน) หรือ ETDA ได้จัดกิจกรรมสันทนาการ ได้แก่ เกม Cybersecurity ซึ่งเป็นกิจกรรมการเล่นเกมผ่านจอ Touch Screen แฝงความรู้ให้กับเด็กๆ เกี่ยวกับเรื่อง Cybersecurity พร้อมมีรางวัลมอบให้แก่เด็กๆ ที่เข้าร่วมกิจกรรม อีกทั้งสํานักงานส่งเสริมเศรษฐกิจดิจิทัล หรือ DEPA จะนําเทคโนโลยีดิจิทัลที่ล้ําสมัยมาให้เด็กๆ ได้ร่วมสนุก อาทิ การสัมผัส LEGO Robot การบังคับ Mini Drone การฝึกเขียน Code กับเซียน การแข่งเต้นแบบดิจิทัล และกิจกรรมตะลุยแดนเกม VR
ด้านกิจกรรมวันเด็กที่หน่วยงานในสังกัดกระทรวงดิจิทัลฯ จะร่วมจัดในพื้นที่ลานอเนกประสงค์ ชั้น 2 อาคารรัฐประศาสนภักดี (อาคารบี) ศูนย์ราชการเฉลิมพระเกียรติ 80 พรรษาฯ ถนนแจ้งวัฒนะ นั้น ได้แก่ สํานักงานปลัดกระทรวงดิจิทัลฯ สํานักงานเลขาธิการคณะกรรมการดิจิทัลเพื่อเศรษฐกิจและสังคมแห่งชาติ (สดช.) สํานักงานสถิติแห่งชาติ (สสช.) และสํานักงานส่งเสริมเศรษฐกิจดิจิทัล (DEPA) ประกอบด้วยกิจกรรมต่างๆ อาทิ กิจกรรมสอนเขียนโค้ดโปรแกรมสําหรับเด็ก กิจกรรมวาดภาพระบายสี กิจกรรมตอบคําถาม แจกของขวัญของรางวัลมากมาย นอกจากนั้นยังมีการกิจกรรมวันเด็กในพื้นที่ของแต่ละหน่วยงาน อาทิ สํานักงานใหญ่ บริษัท ทีโอที จํากัด (มหาชน) และสํานักงานใหญ่ บริษัท กสท โทรคมนาคม จํากัด (มหาชน) เป็นต้น ซึ่งมีการจัดกิจกรรมในวันดังกล่าวต่อเนื่องทุกปี
ทั้งนี้ ทุกกิจกรรมจะจัดขึ้นในวันเด็กแห่งชาติ เสาร์ที่ 13 มกราคม 2561 ตลอดทั้งวัน ซึ่งคาดว่าจะมีผู้ปกครองพาเด็กและเยาวชนเข้าร่วมงานตามสถานที่ต่างๆ เป็นจํานวนมาก โดยทุกกิจกรรมที่กระทรวงดิจิทัลฯ และหน่วยงาน ในสังกัดฯ จัดขึ้น ถือเป็นการให้ความสําคัญต่อเด็กและเยาวชนของประเทศ เพราะเด็กและเยาวชนในวันนี้ หากได้รับการบ่มเพาะและปลูกฝังเป็นอย่างดี ก็จะเป็นอนาคตของชาติที่ดีต่อไป
************************************